**VEDTEKTER FOR**

**FORELDRERÅDETS ARBEIDSUTVALG (FAU)**

**VED ÅSGÅRDEN SKOLE**

**§ 1 Foreningens navn**

 Foreningens navn er FAU Åsgårdstrand og ble stiftet 18.10.2017.

**§ 2 Formål**

Foreningen FAU Åsgårdstrand (heretter FAU) er foreldrerådet ved Ågården skole (heretter skolen) i Åsgårdstrand. FAU skal arbeide for å skape godt samhold mellom hjemmet og skolen og legge til rette for trivsel og et inkluderende miljø. Videre skal FAU legge til rette for positiv utvikling hos elevene og skolen og skape kontakt mellom skolen og lokalsamfunnet. Virksomheten til FAU er begrenset til lokalmiljøet i Åsgårdstrand.

**§ 3 Juridisk person**

Foreningen er selveiende og en frittstående juridisk person med upersonlig og begrenset ansvar for gjeld.

**§ 4 Medlemmer**

Medlemmene til FAU er foreldre/foresatte til elevene ved skolen. Alle foreldre/foresatte som har barn ved skolen er ved dette medlem av FAU.

**§ 5 Stemmerett og valgbarhet**

Alle medlemmer har stemme-, møte- og forslagsrett i foreningsmøter. Stemmeretten er personlig, og kan ikke medbringes som fullmakt.

Alle medlemmer er valgbare til tillitsverv i foreningen. Fortrinnsvis velges en av klassekontaktene fra det enkelte klassetrinn til tillitsverv i foreningen.

**§ 6 Kontingent**

Det skal ikke under noen omstendigheter kreves inn kontingent.

**§ 7 Tillitsvalgtes godtgjørelse**

Tillitsvalgte skal ikke motta honorar for sine verv.

**§ 8 Årsmøte**

Ordinært årsmøte i FAU er årlig og holdes i løpet av våren. Årsmøtet er foreningen høyeste myndighet. Alle medlemmer, samt de som har barn som er innskrevne til 1. klasse påfølgende skoleår, har adgang til møtet og innkalles.

Leder av styret er ansvarlig for at det sendes innkalling til årsmøtet. Innkallelsen skal være skriftlig og skal sendes til alle som skal innkalles med minimum tre ukers varsel.

Forslag til saker, herunder vedtektsendringer, må være styret i hende senest to uker før møtet. Saksliste, der innkomne forslag er vedlagt, tilgjengeliggjøres minimum én uke før møtet.

Ordinært årsmøte i FAU skal blant annet behandle:

1. FAUs årsmelding for avsluttet skoleår

2. Regnskap inkludert aktiva (bank og øvrige eiendeler) for avsluttet skoleår

3. Innkomne forslag

4. Vedtektsendringer

Årsmøtet ledes av valgt møteleder. Møteleder behøver ikke være medlem av foreningen.

**§ 8-1 Stemmegivning på årsmøtet**

 Med mindre annet er bestemt, skal et vedtak, for å være gyldig, være truffet med alminnelig flertall av de avgitte stemmene. Blanke stemmer skal anses som ikke avgitt.

**§ 9 Ekstraordinære årsmøter**

Ekstraordinære årsmøter avholdes når styret bestemmer det. Foruten styret, kan andre foreningsmedlemmer kreve ekstraordinært foreningsmøte dersom det er en oppslutning på 10 % av medlemmene.

Det innkalles på samme måte som for ordinære årsmøter, men da med minst to ukers varsel.

Ekstraordinært årsmøte kan kun behandle og ta avgjørelse i de sakene som er kunngjort i innkallingen.

**§ 10 Styret**

Foreningen ledes av et styre på 7 til 14 medlemmer. Styret er høyeste myndighet mellom årsmøtene. Styremedlemmene er fortrinnsvis klassekontakter fra de respektive klassene ved skolen, minimum én representant fra hvert klassetrinn. Antall medlemmer vil derfor variere etter antall klasser det enkelte år.

**§ 10-1 Valg av styret**

Valg av styremedlemmer gjøres i foreldremøter i de enkelte klassene. Det velges ett styremedlem og én vara fra hver klasse. De som velges sitter i styret i to år. Ved frafall er styremedlemmene selv ansvarlig for å varsle vararepresentanten.

Styret skal ha følgende roller:

* Leder
* Nestleder
* Kasserer
* Sekretær
* Øvrige styremedlemmer som har ulike arbeidsområder

Leder, nestleder og kasserer velges av styret og bør velges for to år. Rollene bør velges for ulike år slik at det alltid vil være minst én som overlapper. Dette gjøres for å oppnå kontinuitet i styrearbeidet.

Styret skal velge representanter og vararepresentanter til skolens samarbeidsutvalg (SU), skolens skolemiljøutvalg (SMU) og det kommunale foreldreutvalget (KFU) blant styremedlemmene.

Ved behov skal styret oppnevne representanter til samarbeidskomiteer ved skolen.

**§ 10-2 Styrets mandat**

* sikre reell medvirkning for foreldrene og ha medansvar for at læringsmiljøet til elevene er trygt og godt.
* representere alle foreldre ved skolen og bidra til at samarbeidet mellom hjem og skole
er godt
* samordne foreldrearbeidet på alle klassetrinn gjennom samarbeid med klassekontaktene
* være foreldrenes talerør mot Horten kommune
* støtte skolen som institusjon og bidra til utvikling og nyskapning.
* bidra til at lærerplanen for grunnskolen gjennomføres
* ved spørsmål eller oppgaver av ekstraordinær art innkalle til et ekstraordinært foreldreråd for beslutning om vedtak

**§ 10-3 Styrets oppgaver**

Styret skal:

1. Iverksette årsmøtets bestemmelser.
2. Oppnevne etter behov komiteer/utvalg/personer for spesielle oppgaver og utarbeide instruks for disse.
3. Administrere og føre nødvendig kontroll med FAUs økonomi i henhold til de til enhver tid gjeldende instrukser og bestemmelser.
4. Representere FAU utad.

**§ 10-4 Konstituering**

Styret konstituerer seg på det første møtet etter sommerferien og velger leder, nestleder, kasserer og sekretær. I tillegg må det velges representanter til SU og SMU, og representant til det kommunale foreldreutvalget (KFU).

Første møte etter sommerferien holdes første halvdel av september og skal ta opp:

* vedtekter, fokusområder og mandat
* FAU-medlemmenes taushetsplikt
* fordeling av arbeidsoppgaver
* møteplan for FAU

**§ 10-5 Møter**

Styret skal avholde jevnlige styremøter, minimum tre møter per semester, eller når leder eller minst tre medlemmer krever det. Leder innkaller til møtene.

Rektor inviteres til å delta på deler av styremøtene. Det settes opp en fast sak på sakslisten som heter “Rektor informerer”.

Alle møtereferatene gjøres tilgjengelig på skolens nettside. Referatene skal inneholde hvem som er tilstede og hvem som har meldt fravær.

Styret er vedtaksdyktig når et flertall av styrets medlemmer er til stede. Vedtak fattes med flertall av de avgitte stemmene. Ved stemmelikhet teller møtelederens stemme dobbelt.

**§ 11 – Økonomi**

FAU eier midlene og styret har disposisjonsrett over midler som kommer inn på arrangementer i regi av FAU/styret. Midler som tilfaller FAU fra andre arrangementer, forvaltes etter særskilte avtaler med arrangøren. Styret legger frem regnskap for FAU på årsmøtet.

Klassen som arrangerer 17. mai får 15 000 kr. Resten av overskuddet går til FAU.

**§ 12 – Taushetsplikt**

Forvaltningslovens bestemmelser om taushetsplikt, gjelder for foreldrekontakter og

medlemmer av skolens rådsorganer (Opplæringsloven § 15 - 1).

**§ 13 – Endring av vedtekter**

Vedtektene gjennomgås en gang i året. Forslag til endringer i vedtektene må sendes skriftlig til FAU. Endringene tas opp og vedtas på møte i foreldrerådet.

**§ 14 Oppløsning, sammenslutning og deling**

Denne bestemmelsen kan ikke endres.

Oppløsning av FAU Åsgårdstrand kan bare behandles på ordinært årsmøte. Blir oppløsning vedtatt med minst 2/3 flertall, innkalles det til ekstraordinært årsmøte 3 måneder senere.

Sammenslutning med andre foreninger anses ikke som oppløsning av FAU Åsgårdstrand. Vedtak om sammenslutning og nødvendige vedtektsendringer i tilknytning til dette treffes i samsvar med bestemmelsene om vedtektsendring, jf. § 13.